NOVI Nacional piše kako će Milan Bandić dati ostavku na mjesto gradonačelnika Zagreba i ući u utrku za predsjednika.

Tjedniku su tu, kako donosi na Naslovnici, potvrdila dva izvora.

U slučaju poraza on bi, tvrdi se, podržao Kolindu. Potom bi ojačao svoju stranku i postao ključni koalicijski partner buduće HDZ-ove vlade.

Nova zagrebačka gradonačelnica, piše Nacional, u tom slučaju postaje Jelena Pavičić Vukičević.

Plenković je za ovaj plan navodno saznao tek u ponedjeljak.

U Kninu kazao kako je Hrvatskoj potreban novi Tuđman i najavio iznenađenje u rujnu

O Bandićevoj mogućoj kandidaturi počelo se glasnije govoriti nakon proslave Oluje u Kninu. Bandić je tada kazao kako je Hrvatskoj potreban novi Tuđman te usput najavio kako će nešto reći krajem rujna.

"Hrvatskoj je potreban novi Tuđman, čovjek koji će lupiti šakom o stol i koji će ujediniti ljude na tragu rada, znanja, demografske obnove i solidarnosti", ustvrdio je zagrebački gradonačelnik 5. 8. u Kninu.

Tom prilikom nije želio komentirati kandidate za predsjednika.

Tekst se nastavlja ispod oglasa

"Ne bih to komentirao, nikoga ne komentiram, a nešto će biti, nešto ću reći krajem devetog mjeseca, nakon toga neće ništa biti isto", kazao je tada zagrebački gradonačelnik.

Već gubio predsjedničke izbore

Ovo ne bi bio prvi put da Milan Bandić ide u utrku za predsjednika. On je sudjelovao na izborima 2009. odnosno 2010. godine kad je svoj prvi i posljednji mandat dobio Ivo Josipović. Dapače, upravo je Bandića Josipović pobijedio u drugom krugu.

Bandić je prvi krug završio kao drugoplasirani. Dobio je 293.068 glasova, odnosno 14,84 posto glasova. To mu je bilo dovoljno za drugi krug, a iza sebe je ostavio HDZ-ovog kandidata Andriju Hebranga koji je dobio 237.998 glasova, odnosno 12,05 glasova.

Zanimljivo, kao nezavisni kandidat na tim je izborima sudjelovao Nadan Vidošević. On je završio na četvrtom mjestu, dobio je 223.892 glasa ili 11,33 posto.

Daleko ispred Bandića i Hebranga u prvom krugu bio je SDP-ov Ivo Josipović sa 640.594 glasova ili 32,43 posto.

U drugom krugu, koji je održan 10. siječnja 2010. godine, Bandića je porazio Ivo Josipović. Bandić je, kao nezavisni kandidat, u drugom krugu dobio 883.115 glasova. Ivo Josipović je postao predsjednik s 1.339.322 glasova.

*Index koristi third party aplikacije za realizaciju anketa, kako bi smanjili mogućnost manipulacije anketom od strane korisnika, ali i potpuno odagnali mogućnost Indexovih manipulacija rezultatima. Svejedno, online ankete ne mogu se smatrati znanstveno utemeljenima, niti vjerodostojno predstavljaju većinu hrvatske populacije. Index, naime, relativno rijetko posjećuju potpuni idioti, koji pak u ukupnoj hrvatskoj populaciji imaju značajan udio.